કવિ, કલાકાર અને વિજ્ઞાની આધુનિક યુગના ખરા બ્રાહ્મણો ગણાય. કોઈ ખરા બ્રાહ્મણને શારીરિક કે માનસિક ત્રાસ આપવો એ જ આજના યુગની બ્રહ્મહત્યા ગણાય. ગાંગડુ માણસ આવી હત્યા રોજ કરતો રહે છે. રોજ સમાજમાં કોઈ દુર્યોધન શાંતિપૂર્વક જીવતા ઇચ્છતા યુધિષ્ઠિરને પરેશાન કરતો રહે છે. મનમાં સતત ખેલાતા મહાભારતના યુદ્ધની વચાળે ઊભેલા દિવ્ય રથમાં કૃષ્ણ બેઠા છે. કર્મના કુરુક્ષેત્ર પર ઝઝૂમતી વખતે આપણી નજર સ્વસ્થ અને આત્મસ્થ એવા કૃષ્ણ પર હોવી જોઈએ.